নিজস্ব প্রতিবেদন : তাঁদের ছেলে নির্দোষ। ফাঁসানো হচ্ছে তাঁদের ছেলেকে। সংবাদমাধ্যমের কাছে দাবি করলেন জিডি বিড়লা কাণ্ডে অভিযুক্ত অভিষেক রায়ের বাবা, মা। একইসঙ্গে অভিষেক রায়ের বাবার দাবি, "মেয়ে প্রাপ্তবয়স্ক হলে" তবুও তিনি এই অভিযোগ 'বিশ্বাস' করতেন। কিন্তু এক্ষেত্রে এই অভিযোগ 'বিশ্বাস' করার কোনও প্রশ্নই নেই বলে জানিয়েছেন তিনি।   শনিবার রাত ১১টা নাগাদ বোলপুরের বাড়িতে ফোন করেন জিডি বিড়লা কাণ্ডে অভিযুক্ত পিটি টিচার অভিষেক রায়। কথা হয় মা ও বাবার সঙ্গে। ফোনে বারবারই নিজেকে নির্দোষ বলে দাবি করেন অভিষেক। একইসঙ্গে বাড়ির লোককে চিন্তা করতেও বারণ করেন অভিষেক। অভিষেকের মা জানিয়েছেন, ফোনে শুধু একটা কথাই বারবার বলেছে, "আমি কিছু অন্যায় করিনি। চিন্তা কোর না। তোমরা ভালো থেক।" 'নির্দোষ' ছেলে ঠিক ছাড়া পাবে বলে আশা প্রকাশ করেছেন অভিষেক রায়ের মা। তবে জিডি বিড়লা স্কুলের ছাত্রী নির্যাতনের ঘটনায় কে দোষী, সে প্রশ্নের উত্তরে কোনও মন্তব্য করতে চাননি অভিষেক রায়ের মা। তাঁর দাবি, ছেলে নির্দোষ। তাঁর ছেলেকে ফাঁসানো হচ্ছে। তবে এই ঘটনায় স্কুল কর্তৃপক্ষ অভিষেকের পাশেই আছে বলে জানিয়েছেন তিনি। যদিও আজই আবার নির্যাতিত শিশুর বাবা দাবি করেছেন, জিডি বিড়লা স্কুল কর্তৃপক্ষ তাঁদের বাড়িতে চিঠি দিয়ে অভিযুক্ত দুই শিক্ষককে বরখাস্ত করার খবর জানিয়েছে। প্রসঙ্গত, জিডি বিড়লা স্কুলের শৌচালয়ের ভিতরে নার্সারির ছাত্রীকে যৌন নির্যাতনের ঘটনায় গ্রেফতার করা হয়েছে ওই স্কুলেরই দুই পিটি টিচার অভিষেক রায় ও মহম্মদ মফিজুদ্দিনকে। শনিবার ধৃতদের আদালতে পেশ করা হয়। আদালত ধৃতদের তিন দিনের পুলিসি হেফজতের নির্দেশ দিয়েছে। পুলিস সূত্রে খবর, জেরায় নিজেদের দোষ কবুল করেছে ধৃত দুই শিক্ষকই।